b"\n_START_ARTICLE_\nEduard L\xc3\xb3pez-Ch\xc3\xa1varri i Marco\n_START_SECTION_\nVida i obra\n_START_PARAGRAPH_\nVa comen\xc3\xa7ar els seus estudis musicals a Val\xc3\xa8ncia, de la m\xc3\xa0 de Francesc Antich i posteriorment a Barcelona amb Felip Pedrell. Despr\xc3\xa9s va perfeccionar els seus estudis a Alemanya, amb Salomon Jadassohn, i despr\xc3\xa9s a It\xc3\xa0lia i Fran\xc3\xa7a. Va alternar els estudis musicals amb els estudis de dret, obtenint-ne la llicenciatura. Posteriorment, l'any 1900 es va doctorar per la Universitat Central de Madrid. Entre els anys 1896 i 1908 va exercir d'advocat fiscal substitut de l'Audi\xc3\xa8ncia de Val\xc3\xa8ncia. Tamb\xc3\xa9 va estudiar dibuix a l'Escola Superior de Belles Arts de Sant Carles, destacant com un bon dibuixant._NEWLINE_Es va veure influ\xc3\xaft pel corrent modernista, establint amistat amb els capdavanters del moviment a Madrid i Barcelona. Per exemple va cultivar una entranyable amistat amb Apel\xc2\xb7les Mestres i Santiago Rusi\xc3\xb1ol. Tamb\xc3\xa9 es va relacionar amb Joaquim Mir, Enric Granados, Enric Morera i Llu\xc3\xads Millet. Ell va ser qui, l'estiu del 1904, va fer con\xc3\xa8ixer el Pa\xc3\xads Valenci\xc3\xa0 a Hermen Anglada-Camarasa, que despr\xc3\xa9s prendria molt sovint motius de l'Horta valenciana com a pretextes pl\xc3\xa0stics per a la seva obra._NEWLINE_La seua activitat en els seus 99 anys de vida \xc3\xa9s la d'un erudit: va fer treballs com a periodista al diari Las Provincias, va fer traduccions - destacant biografies de compositors com ara Beethoven, C\xc3\xa9sar Franck i Paul Dukas -, va escriure obres de teoria de l'est\xc3\xa8tica i teoria musical i de creaci\xc3\xb3 liter\xc3\xa0ria, tant en catal\xc3\xa0 com en castell\xc3\xa0 i, finalment, es va dedicar a la composici\xc3\xb3. S'ha destacat la seua important preparaci\xc3\xb3 cultural i el contacte continu que va mantenir amb els nous corrents est\xc3\xa8tics europeus al llarg de tota la seua vida._NEWLINE_L'any 1910 va guanyar la c\xc3\xa0tedra d'Est\xc3\xa8tica i Hist\xc3\xb2ria de la M\xc3\xbasica al Conservatori Superior de M\xc3\xbasica de Val\xc3\xa8ncia._NEWLINE_Va compondre obres per a piano, orquestra, m\xc3\xbasica de cambra i per al teatre, en les que sovint utilitza els temes populars valencians. En aquest sentit, cal destacar el seu inter\xc3\xa9s pel folklore, que va impulsar a realitzar diversos viatges per les comarques valencianes amb l'objectiu de recopilar i transcriure els cants populars. Cal destacar la seua tasca en la recuperaci\xc3\xb3 i restauraci\xc3\xb3 del patrimoni musical lligat a la festa del Corpus Christi de Val\xc3\xa8ncia: el 1949 va restaurar la dansa de la Moma, i deu anys despr\xc3\xa9s va concloure la restauraci\xc3\xb3 dels Misteris del Corpus._NEWLINE_Es va casar amb la soprano Carmen And\xc3\xbajar, amb la qual va realitzar una important gira de concerts per Anglaterra. \xc3\x89s pare del tamb\xc3\xa9 compositor i periodista Eduard L\xc3\xb3pez-Ch\xc3\xa1varri And\xc3\xbajar._NEWLINE_L'any 1996 la Generalitat Valenciana va adquirir la seua biblioteca, composta de 3.500 volums, entre els quals destaca una important col\xc2\xb7lecci\xc3\xb3 d'obres musicol\xc3\xb2giques, i m\xc3\xa9s de 4.500 partitures."